РЕГЛАМЕНТ (ЕО) № 953/2009 НА КОМИСИЯТА
от 13 октомври 2009 година
относно веществата, които могат да се добавят за специални хранителни цели в храни за специфична хранителна употреба
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2009/39/ЕО на Европейския парламент и на Съвета от 6 май 2009 г. относно храни, предназначени за специфична хранителна употреба (1), и по-специално член 4, параграф 3 от нея,
след консултации с Европейския орган за безопасност на храните,
като има предвид, че:
(1)
Редица хранителни вещества като витамини, минерали, аминокиселини и други могат да се добавят към храните за специфична хранителна употреба, за да се задоволят специфичните хранителни потребности на лицата, за които тези храни са предназначени, и/или да се удовлетворят правните изисквания, посочени в специалните директиви, приети съгласно член 4, параграф 1 от Директива 2009/39/ЕО. Списъкът на тези вещества беше установен с Директива 2001/15/ЕО на Комисията от 15 февруари 2001 г. относно веществата, които могат да се добавят за специални хранителни цели в храни за специфична хранителна употреба (2) и вследствие на искания, отправени от заинтересованите страни, Европейският орган за безопасност на храните направи оценка на нови вещества и в резултат на това посоченият списък следва да бъде допълнен и актуализиран. Освен това е целесъобразно да се въведат спецификации за някои витамини и минерални вещества с оглед на тяхното идентифициране.
(2)
За целите на настоящия регламент не е възможно хранителните вещества да се определят като отделна група, нито е възможно на настоящия етап да се състави изчерпателен списък на всички категории хранителни вещества, които могат да се добавят в храните за специфична хранителна употреба.
(3)
Гамата на храните за специфична хранителна употреба е много широка и разнообразна и за тяхното производство се използват различни технологични процеси. Поради тази причина следва да се предостави възможно най-големият избор от вещества, които могат безопасно да се използват при производството на храни за специфична хранителна употреба, за категориите хранителни вещества, които е необходимо да бъдат изброени в настоящия регламент.
(4)
Изборът на веществата следва да се основава преди всичко на тяхната безопасност и следователно на тяхната пригодност за използване от хора, както и на техните органолептични и технологични свойства. Освен ако не е посочено друго в приложимите за специфичните категории храни разпоредби, включването на вещества в списъка на веществата, които могат да бъдат използвани при производството на храни за специфична хранителна употреба, не означава, че добавянето им към тези храни е необходимо или желателно.
(5)
Когато добавянето на дадено хранително вещество се счита за необходимо, това се установява чрез специални правила в съответните специални директиви и чрез съответните количествени критерии, ако е необходимо.
(6)
Поради липсата на специални правила или що се отнася до храните за специфична хранителна употреба, които не са обхванати от специални директиви, хранителните вещества следва да се използват за производството на продукти, които са в съответствие с определението за такива продукти и които отговарят на специфичните хранителни потребности на лицата, за които са предназначени. Тези продукти трябва също така да са безопасни за употреба, когато се спазват указанията на производителя.
(7)
Разпоредбите относно списъка на хранителните вещества, които могат да бъдат използвани при производството на храни за кърмачета и преходни храни и при производството на преработени храни на зърнена основа и детски храни за кърмачета и малки деца, са определени в Директива 2006/141/ЕО на Комисията от 22 декември 2006 г. относно храните за кърмачета и преходните храни и за изменение на Директива 1999/21/ЕО (3) и Директива 2006/125/ЕО на Комисията от 5 декември 2006 г. относно преработени храни на зърнена основа и детски храни за кърмачета и малки деца (4). Ето защо не е необходимо тези разпоредби да се повтарят в настоящия регламент.
(8)
Редица хранителни вещества могат да се добавят за технологични цели като добавки, оцветители, ароматизанти или с друга подобна употреба, включително и разрешените енологични практики и процеси, предвидени от съответното законодателство на Общността. В тази връзка спецификации за тях се приемат на равнище Общност. Целесъобразно е тези спецификации да бъдат приложими за веществата независимо от целта на употребата им в храни.
(9)
До приемането на критериите за чистота за останалите вещества на равнище Общност и с оглед на това да се осигури високо равнище на защита на общественото здраве, следва да се прилагат общоприетите критерии за чистота, препоръчвани от международни организации или агенции, сред които Съвместният експертен комитет на ФАО/СЗО по добавките в храните (СЕКДХ) и Европейската фармакопея (ЕФ). На държавите-членки следва да се разреши да прилагат национални правила, определящи по-строги критерии за чистота, без да се засягат предвидените в Договора правила.
(10)
За някои специални хранителни вещества или техни производни е установено, че са особено необходими за производството на определени храни, принадлежащи към групата на диетичните храни за специални медицински цели, и тяхната потенциална употреба следва да се запази за производството на тези продукти.
(11)
С оглед постигане на яснота, Директива 2001/15/ЕО и Директива 2004/6/ЕО на Комисията от 20 януари 2004 г. за дерогиране от Директива 2001/15/ЕО с цел отлагане прилагането на забраната за търговия спрямо някои продукти (5) следва да бъдат отменени и заменени от настоящия регламент.
(12)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Обхват
Настоящият регламент се прилага по отношение на храни за специфична хранителна употреба, с изключение на храните, попадащи в обхвата на Директива 2006/125/ЕО и Директива 2006/141/ЕО.
Член 2
Вещества, които отговарят на условията за допустимост
1. От веществата, принадлежащи към категориите, посочени в приложението към настоящия регламент, единствено онези, които са изброени в същото приложение и отговарят на съответните спецификации според необходимостта, могат да се добавят за специални хранителни цели при производството на храните за специфична хранителна употреба, попадащи в обхвата на Директива 2009/39/ЕО.
2. Без да се засягат разпоредбите на Регламент (ЕО) № 258/97 на Европейския парламент и на Съвета (6), за специални хранителни цели при производството на храни за специфична хранителна употреба могат да се добавят и вещества, които не принадлежат към категориите, посочени в приложението към настоящия регламент.
Член 3
Общи изисквания
1. Използването на хранителни вещества, добавяни за специални хранителни цели, води до производството на безопасни продукти, които отговарят на специалните хранителни потребности на лицата, за които са предназначени, както е установено въз основа на общоприети научни данни.
2. По искане от страна на компетентните органи, посочени в член 11 от Директива 2009/39/ЕО, производителят или, когато е целесъобразно, вносителят представя научната разработка и данните, установяващи, че използването на веществата е в съответствие с параграф 1. Ако тази научна разработка и данните се съдържат в леснодостъпна публикация, е достатъчно да се посочи тази публикация.
Член 4
Специални изисквания за веществата, изброени в приложението
1. Използването на веществата, изброени в приложението към настоящия регламент, е в съответствие със специалните разпоредби за тези вещества, които могат да се определят в специалните директиви, предвидени в член 4, параграф 1 от Директива 2009/39/ЕО.
2. Когато се използват при производството на храни за цели, различни от попадащите в обхвата на настоящия регламент, критериите за чистота, установени в законодателството на Общността, приложимо към веществата от приложението, се прилагат и по отношение на тези вещества, в случай че се използват за целите, обхванати от настоящия регламент.
3. За веществата, изброени в приложението, за които не са определени критерии за чистота в законодателството на Общността, до приемането на такива спецификации се прилагат общоприетите критерии за чистота, препоръчвани от международните органи. Могат да продължи прилагането на национални правила, които определят по-строги критерии за чистота.
Член 5
Отмяна
Директива 2001/15/ЕО и Директива 2004/6/ЕО се отменят, считано от 31 декември 2009 г.
Член 6
Влизане в сила и прилагане
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2010 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 октомври 2009 година.